SKRIFTLIG FORESPØRGSEL E-0818/01

af Bart Staes (Verts/ALE) til Kommissionen

(19. marts 2001)

Om: Konkurrenceforvridning som følge af uensartede nationale og regionale BSE-foranstaltninger

To dage efter det mislykkede rådsmøde (landbrug) mandag den 26. februar besluttede den franske regering at afsætte 8,5 mia. fr. til støtte til kvægavlere, som var ramt af BSE-krisen. Disse foranstaltninger skal

forinden meddeles Kommissionen og skal være nøje begrundede. De kan først træde i kraft, når Kommissionen har givet grønt lys. Den Franske landbrugsminister Glavany mener imidlertid, at hans forslag er fuldstændig i overensstemmelse med de af Kommissionen opstillede kriterier.

Allerede under plenarmødet i januar 2001 blev Kommissionen og Rådet udtrykkeligt advaret imod konkurrenceforvridning som lfølge af de meget forskellige støtteforanstaltninger. Alligevel er det endnu ikke lykkedes de femten landbrugsministre og Kommissionen at udarbejde en fælles EU-ramme for de økonomiske konsekvenser af BSE-krisen.

Mens der hersker stor uklarhed om erstatningen for skadevirkningerne, skubber landbrugskommissær Franz Fischler og Rådet sorteper videre til hinanden. F.eks. meddelte Rådet onsdag aften den 17. januar, at det var klar over farerne for konkurrenceforvridning i forbindelse med ordninger for erstatning af udgifter i forbindelse med indsamling og tilintetgørelse af risikomateriale og den embargo for kød- og benmel, som blev indført i december 2000 (H-0002/01(1)). I sit svar på skriftlig forespørgsel H-0003/01(2) om en samordnet indsats i forbindelse med de økonomiske konsekvenser af BSE-krisen henviste landbrugskommissær Fischler lakonisk til den fælles markedsordning for oksekød og oplysningspligten vedrørende skattemæssige og skattelignende foranstaltninger.

1. Hvorledes vurderer Kommissionen den økonomiske støtte, som den franske regering har vedtaget at yde til de kvægavlere, der er ramt af BSE-krisen? Er denne støtte fuldstændig i overensstemmelse med de af Kommissionen fastsatte kriterier?

2. Hvilke EU-medlemsstater har allerede meddelt Kommissionen, at de agter at udarbejde nationale støtteforanstaltninger, og er disse i overensstemmelse med de af Kommissionen fastsatte kriterier?

(1) Skriftligt svar af 17.1.2001.

(2) Skriftligt svar af 16.1.2001.

Svar afgivet på Kommissionens vegne af Franz Fischler

(23. april 2001)

De franske myndigheder har anmeldt en støtteordning til Kommissionen, der går ud på at yde kompensation til kvægavlere, der er ramt af BSE-krisen. Kommissionen undersøger for øjeblikket i snævert samarbejde med de pågældende myndigheder den foreslåede støtteordning i lyset af EF-traktatens artikel 87 (tidligere artikel 92). Kommissionen er derfor endnu ikke i stand til at udtale sig om, hvilken beslutning den vil træffe med hensyn til ordningens forenelighed med EU's konkurrenceregler.

På nuværende tidspunkt har også Italien, Irland, Spanien (på selvstyrende regionsniveau) og Tyskland (på delstatsniveau) anmeldt lignende foranstaltninger til støtte for kvægavlere, der er ramt af BSE-krisen. Alle disse foranstaltninger er til behandling i Kommissionen, og det er derfor endnu ikke muligt at udtale sig om, hvorvidt de anmeldte støtteordninger er forenelige med EU's regler.